**ОБРАЗЛОЖЕЊЕ**

**1. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Демократске Републике Сао Томе и Принсипе о сарадњи у области одбране, који је потписан у Београду, 26. септембра 2023. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за доношење Закона**

Закључком Владе (05 Број: 018-10781/2022 од 22. децембра 2022. године), прихваћен је Извештај о реализованим преговорима о усаглашавању Споразума између Владе Републике Србије и Владе Демократске Републике Сао Томе и Принсипе о сарадњи у области одбране, усвојен је текст предметног споразума и овлашћен тадашњи министар одбране за његово потписивање.

Споразум између Владе Републике Србије и Владе Демократске Републике Сао Томе и Принсипе о сарадњи у области одбране, потписан је у Београду, 26. септембра 2023. године.

Првенствени циљ предложеног закона, односно закљученог споразума, је успостављање општих принципа и процедура за сарадњу у области одбране, а нарочито у области одбрамбене и безбедносне политике, војноекономске сарадње, техничке и материјалне подршке, научнотехничке сарадње, војног образовања и обуке, војне медицине и ветерине итд. Сарадња између уговорних страна остварује се званичним посетама, радним састанцима, разменом искустава и консултацијама, програмима обуке и образовања, учешћем на вежбовним активностима, конференцијама и семинарима, као и на друге начине о којима се уговорне стране договоре. Споразум садржи и одредбе о годишњем плану сарадње, размени података, трошковима и медицинској заштити. Такође, предвиђен је и начин решавања спорова, отказивања Споразума, као и његовог ступања на снагу.

**3. Оцена потребних финансијских средстава за спровођење Закона**

За реализацију овог закона у 2024. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.